己丑二月七日雨中讀漢元帝紀效樂天體
作者：周必大
朝代：宋

paragraphs: 昭君顔如花，萬里度鷄漉。
古今罪畫手，妍醜亂羣目。
誰知漢天子，袨服自列屋。
有如公主親，尚許穹廬辱。
况乃嬪嬙微，未得當獯鬻。
奈何弄文士，太息爭度曲。
生傳琵琶聲，死對青塚哭。
向令老後宮，安得載簡牘。
一時抱微恨，千古留賸馥。
因嗟當時事，賢佞手反覆。
守道蕭傅死，效忠京房戮。
史臣一張紙，此外誰復錄。
有琴何人操，有塚何人肅。
重色不重德，聊以砭世俗。